11.8.2023
EL
Επίσημη Εφημερίδα της Ευρωπαϊκής Ένωσης
C 283/73 Τρίτη 14 Φεβρουαρίου 2023
13.
πιστεύει ότι η ΕΕ διαδραματίζει σημαντικό ρόλο όσον αφορά τη βελτίωση τόσο της προσφοράς όσο και της ζήτησης ξυλείας προκειμένου να απορρίπτει την παράνομα υλοτομημένη ξυλεία και να βοηθάει τις εξαγωγικές χώρες στις προσπάθειές τους για την καταπολέμηση της παράνομης υλοτομίας και της διαφθοράς, που έχουν ως αποτέλεσμα την καταστροφή των δασών τους, την κλιματική αλλαγή και την παραβίαση των ανθρωπίνων δικαιωμάτων· αναγνωρίζει ότι οι ΣΕΕΣ θα εξακολουθήσουν να αποτελούν σημαντικό νομικό πλαίσιο τόσο για την ΕΕ όσο και για τις χώρες εταίρους της στο πλαίσιο της νέας πρότασης κανονισμού για την αποψίλωση των δασών· υπογραμμίζει ότι αυτό κατέστη δυνατό χάρη στην καλή συνεργασία και τη δέσμευση των ενδιαφερόμενων χωρών εταίρων· υποστηρίζει την Επιτροπή στην εξεύρεση πρόσθετων δυνητικών εταίρων για μελλοντικές ΣΕΕΣ FLEGT· 14.
υπενθυμίζει ότι η βιώσιμη και χωρίς αποκλεισμούς διαχείριση και διακυβέρνηση των δασών είναι απαραίτητη για την επίτευξη των στόχων που τέθηκαν στην Ατζέντα του 2030 για τη Βιώσιμη Ανάπτυξη και στη Συμφωνία του Παρισιού, ιδίως μέσω των εθνικά καθορισμένων συνεισφορών· υπενθυμίζει τον σημαντικό ρόλο που διαδραματίζουν οι εξορυκτικές δραστηριότητες ως βασικός παράγοντας της αποψίλωσης των τροπικών δασών, με αποτέλεσμα τη σημαντική διάβρωση και μόλυνση του εδάφους, την αύξηση του κατακερματισμού των δασών και τη ρύπανση των ποταμών και των ρευμάτων από υδράργυρο· σημειώνει ότι η Γουιάνα επεκτείνει τους οικείους κλάδους πετρελαίου, φυσικού αερίου και εξορύξεων· καλεί την κυβέρνηση της Γουιάνας να λάβει περαιτέρω μέτρα για τον περιορισμό της παράνομης εξόρυξης· σημειώνει με ανησυχία την έλλειψη συνοχής μεταξύ των κανονιστικών ρυθμίσεων στον δασικό τομέα και των αντίστοιχων στον εξορυκτικό τομέα· επικροτεί περαιτέρω συμφωνίες που αποσκοπούν στη συμπλήρωση της ΣΕΕΣ FLEGT για περιβαλλοντικά θέματα· 15. τονίζει ότι η επιτυχία ολόκληρης της πρωτοβουλίας FLEGT εξαρτάται, μεταξύ άλλων, από την προστασία των υπερασπιστών των ανθρωπίνων δικαιωμάτων που σχετίζονται με το περιβάλλον και των καταγγελλόντων δυσλειτουργίες, από τη βελτίωση της ικανότητας των μικρών και μεσαίων επιχειρήσεων (ΜΜΕ) να ασκούν τις δραστηριότητές τους νόμιμα και από την εξασφάλιση ουσιαστικής προστασίας της γης και πλήρους αναγνώρισης των εθιμικών δικαιωμάτων των τοπικών κοινοτήτων και των αυτόχθονων πληθυσμών, ιδίως των αμερινδιανικών κοινοτήτων, συμπεριλαμβανομένου του δικαιώματος να δίνουν ή να αρνούνται να δώσουν τη συναίνεσή τους για οποιαδήποτε εκχώρηση ξυλείας στη γη τους για λόγους κοινωνικής δικαιοσύνης· τονίζει ότι η ΕΕ θα πρέπει να αξιοποιήσει τις παραδοσιακές γνώσεις των αυτόχθονων πληθυσμών και άλλων τοπικών κοινοτήτων όσον αφορά τη βιώσιμη διαχείριση των δασών· υπενθυμίζει, στο πλαίσιο αυτό, ότι είναι σημαντικό να αποτραπεί η επιβολή οποιασδήποτε πρόσθετης διοικητικής επιβάρυνσης για τις ΜΜΕ και να παρασχεθεί στις ΜΜΕ νομική συνδρομή ώστε να διασφαλιστεί η συμμόρφωσή τους με τις νέες διεθνείς συμφωνίες, πράξεις και κείμενα που αφορούν το περιβάλλον· 16. αναθέτει στην Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, καθώς και στις κυβερνήσεις και τα κοινοβούλια των κρατών μελών και της Συνεργατικής Δημοκρατίας της Γουιάνας.